25.5.2023
SK
Úradný vestník Európskej únie
C 184/51
2.3 Cieľom návrhu nariadenia je zabezpečiť väčšiu stabilitu, predvídateľnosť a proporcionalitu pre všetky hospodárske subjekty so zúčtovacími povinnosťami a zaviesť požiadavky, na základe ktorých budú účastníci trhu povinní deklarovať, do akej miery sú pri spracúvaní transakcií s derivátmi závislí od tretích krajín.
Navrhované zmeny sa zameriavajú aj na opatrenia na zatraktívnenie centrálnych protistrán EÚ a na zníženie administratívnej záťaže a podporu centrálneho zúčtovania v EÚ tým, že orgánom vykonávajúcim zúčtovanie ukladajú povinnosť mať aktívny účet v centrálnych protistranách EÚ a miestnym orgánom poskytujú potrebné právomoci na dohľad nad rizikom súvisiacim s cezhraničnými transakciami.
3.
Všeobecné pripomienky 3.1 EHSV už dlho požaduje legislatívu, ktorá by posilnila kapitálové trhy EÚ a urobila ich stabilnejšími a atraktívnejšími (5).
Vzhľadom na nedávny geopolitický vývoj (ruská invázia na Ukrajinu, zvýšené ceny energií, geopolitické napätie v mnohých častiach sveta a pandémia ochorenia COVID-19) a bezprostredné účinky na hospodárske prostredie EHSV zdôrazňuje, že je potrebné urýchlene konať s cieľom zabezpečiť a zvýšiť stabilitu finančných trhov EÚ.
EHSV sa domnieva, že pre finančnú stabilitu kapitálových trhov EÚ je kľúčové, aby disponovali konkurencieschopným a účinným zúčtovacím systémom.
3.2 Výbor víta návrh nariadenia a zámer Komisie usilovať sa zabezpečiť strategickú autonómiu našich kapitálových trhov, vybudovať našu vnútornú zúčtovaciu kapacitu a zaručiť väčšiu bezpečnosť a odolnosť zúčtovacieho systému.
Pri posilňovaní zúčtovacieho trhu EÚ by sa mali zohľadniť náklady vytvorené migráciou kapitálu zo zúčtovacích trhov mimo EÚ, potreba chrániť prístup založený na riziku a vzájomná závislosť medzi finančnými trhmi mimo EÚ a v EÚ.
3.3 Návrh na zmenu nariadenia EMIR prichádza po dramatickom zvýšení cien energií v Európe, ktoré zapríčinil najmä neodôvodnený útok Ruska na Ukrajinu.
Viedlo to k nestabilite na zúčtovacích trhoch, pričom niektoré spoločnosti neboli schopné poskytnúť kolaterál pre svoje zmluvy o derivátoch.
EHSV naliehavo žiada, aby konsolidácia odvetvia klíringu v EÚ bola aj naďalej prioritou.
V záujme zvýšenia konkurencieschopnosti zúčtovacieho systému EÚ by sa mala zvážiť cena, likvidita, riziko, marže, regulácia a efektívnosť.
Výbor súhlasí s tým, že je potrebné skrátiť čas na udelenie povolení alebo rozšírenie činností a služieb, ako aj na vybudovanie centrálnej databázy.
3.4 Výbor sa domnieva, že centrálne protistrany so sídlom v EÚ musia navrhnúť a vypracovať kapacitné rámce a investovať do ich zlepšovania s cieľom presvedčiť účastníkov trhu, aby zúčtovávali svoje operácie v EÚ, a to najmä posilnením svojich technológií a prevádzkových schopností, zabezpečením lepšej spolupráce medzi účastníkmi trhu a zlepšením postupov riadenia rizík.
Aby sa zlepšila predvídateľnosť, centrálne protistrany musia byť transparentné, pokiaľ ide o ich poplatky, požiadavky na doplnenie marže a opatrenia počas období napätia na trhu.
3.5 Stabilné kapitálové trhy si vyžadujú vyvážený a stabilný trh práce.
EHSV oceňuje, že modely rizík musia okrem finančného rizika zohľadňovať aj sociálne riziká, riziká v oblasti správy a environmentálne riziká centrálnych protistrán a že tieto riziká by v rámci rôznych scenárov a analýz rizík mali byť rovnako dôležité.
3.6 EHSV oceňuje konzultácie, ktoré Komisia uskutočnila začiatkom roka 2022, stretnutia so zástupcami členských štátov a Európskeho parlamentu, výborov pre finančné služby a hospodárskych a finančných výborov, ako aj bilaterálne stretnutia s príslušnými zainteresovanými stranami.
3.7 EHSV vyjadruje sklamanie z toho, že lehota na neobmedzený prístup klíringových ústavov so sídlom v Spojenom kráľovstve k zainteresovaným stranám so sídlom v EÚ sa predĺžila o tri roky do 30. júna 2025.
Domnieva sa, že hneď po brexite sa mal vypracovať dôkladný plán na stimulovanie prechodu na klíringové spoločnosti so sídlom v EÚ.
Výbor kritizuje nedostatočnú reakciu v minulosti, obmedzené konzultácie a pomalý rozhodovací proces týkajúci sa trhu s derivátmi v hodnote 81 biliónov EUR.
3.8 Európske banky majú prospech z multimenových možností trhu Spojeného kráľovstva a prechod na európske klíringové ústavy by viedol k zúčtovaniu v eurách, čo by znamenalo značné náklady pre bankový systém.
Hoci EHSV podporuje tento prechod a domnieva sa, že sa musí uskutočniť čo najskôr, upozorňuje, že je potrebné poskytnúť správne stimuly, aby sa zabránilo presunu bánk na iné trhy.
Mali by sa zohľadniť cielenejšie a lepšie prispôsobené stimuly, ktoré pomôžu upevniť klíringový sektor v EÚ.
(5)
Ú. v.
EÚ C 155, 30.4.2021, s. 20.